मरने के बाद भी जिंदा रहेंगी 17 साल के अनिमेष की आंखें
आईजीआईएमएस में नेत्रदान
मरनेके बाद भी 17 साल के अनिमेष की आंखें जिंदा रहेंगी। वह अपनी आंखें दान करके आने वाली पीढ़ी को संदेश दे गया कि मरने के बाद भी दो लोगों को रोशनी दी जा सकती है। अनिमेष सैनी किडनी की बीमारी से पीड़ित था। उसके परिजनों ने आईजीआईएमएस के आई बैंक को उसकी आंखें दान कर दीं। उसकी आंखों से दो लोगों को रोशनी मिल जाएगी। चिकित्सक कहते हैं- अनिमेष के परिजनों की दरियादिली की दाद देनी पड़ेगी। जागरूकता के अभाव में बुजुर्ग के निधन पर भी कई लोग नेत्रदान करने में हिचकिचाते हैं, पर आरा निवासी अनिमेष के परिजन दुखी होते हुए भी नेत्रदान करने पर राजी हो गए। आई बैंक के वरीय चिकित्सक डॉ. नीलेश मोहन ने बताया लोग नेत्रदान के प्रति जागरूक हों, तो कोर्निया से अंधापन को दूर किया जा सकता है। अब तक 135 डोनेशन हुआ है। 110 लोगों का कोर्निया ट्रांसप्लांट किया जा चुका है। शनिवार को अनिमेष की आंखों को जरूरतमंद में ट्रांसप्लांट कर दिया जाएगा।
hin_Deva hne_Deva hin_Deva